khistorydata/jeongjo-sjw-relations huggingface dataset:
정조 0년
大司憲李聖圭疏曰。伏以。居諸易邁。旬朔屢更。殷奠又過。因山漸近。伏惟聖孝攀慕。益復罔極。念臣猥叨見職。今已月餘矣。沐浴之討。秉彝攸同。而辭語短拙。忱誠淺薄。無足以孚格上心。天討久稽。輿憤莫洩。至使窮天極地之惡逆亂賊。尙今假息。忍戴一天。論其不職之罪。實難自恕。而猶復揚揚呼唱。厭然虛縻。反顧慙悚。無地容措。方今聖明繼作。萬物咸覩。凡百有位。莫不靖恭淬礪。奔奏率職。如臣庸下。得以備數於器使之末者。豈非至榮厚幸。而第玆風憲之長。曷嘗一毫髣髴於臣身哉。噫。是任也。卽古所稱都御史。而先正行道之職也。朝家之見待。銓部之差擬。與他自別。故在昔先輩之當是選者。咸以爲榮。故相臣閔鼎重之初拜都憲也。至有報喜姑母之語。當時載之記聞。後人傳爲美談。不幸挽近以來。謀身多巧。諱言成習。臺端一步。視之爲機穽。避之如矢刃。故位躋宰班。便卽通擬。有若應行之階。無異冗漫之窠。而世道之漸致澆漓。言議之日就骫骳。職此之由。顧今大小恬嬉。百度俱懈。名節隳壞。四維不張。貪風大肆。而民生之凋瘵甚矣。倖竇巧穿。而官方之淆雜極矣。侈靡爭尙。而難見謹約之操。躁競成風。而絶無雅飭之行。凡此敗理傷化。斁法蔑義者。宿習已痼。積弊未祛。不復有公義之嚴久矣。當此一初之會。聖志奮發。庶政修飭。目下之最急務。固宜先自都憲。而克復舊制。擇地望之優洽。揀正直之著聞者。畀之以激揚振刷之責。則庶可爲矯今反古之一端。而其有補於新化者。豈淺淺也哉。今若諉之以班秩湊値。銓擬因循。遽侈誤恩。無少難愼。則誠不忍緣臣之故。仰累淸明之化。重貽嗤點之譏。臣於此。未暇自恤其狼狽。而實爲朝廷惜之也。臣本宗戚之裔。倖廁朝籍。人之所以處臣者。臣之所以自量者。初未嘗擬議於言論可否之間。從前出入三司。了無一言一事之開口陳列。卽臣家計。況臣蒙陋之資。無望進取。懦拙之性。不閑交游。一恃造化之生成。四無墻壁之攀援。與世齟齬。孤立寡儔。凡於一切時務。殆甚聾瞽。此實通朝之所共知。則今乃責臣以耳目之寄者。不幾似於强僬僥以千鈞之重乎。引日蹲冒。冞增愧蹙。自效之義。宜自臣始。惟願亟行刊改。毋玷名器。實是公私之大幸也。抑臣且有私懇之萬萬至切者。臣之父母。年俱八耋。衰老精力。奄奄若下山之勢。時候之易感。節宣之或愆。病隨以劇。寧日恒少。扶護調養。唯臣在側。區區情私。實無離捨從官之望。而又自日昨。臣母病重添毒感。諸症沈劇。氣息綿綴。臣方左右扶將。五內煼灼。以此情理。尤無强抑供職之路。此時瀆撓。極知煩猥。而情懇所迫。疾聲呼籲。伏乞聖慈。俯賜鑑諒。特命鐫遞臣職名。以重臺選。以便救護。千萬幸甚。答曰。省疏具悉。卿其勿辭。先進去後救護焉。
정조 0년
丙申六月初八日。兼春秋張顯慶。義禁府啓目。鄭允德更招義州請簡事。縷縷發明。終不直告。所當請刑是乎矣。旣有先朝受敎。上裁。何如。啓。傳曰。觀此所供。其所欺隱。雖極無狀。是乎乃比諸本事。不啻輕重自別兺不喩。雖不吐實渠之無狀不待遲晩而可以明知是置。不必以此曠日。盤問議處爲良如敎。
정조 0년
義禁府鄭允德議處啓目。傳曰。依允。
정조 0년
丙申六月初八日卯時。上御廬次。左承旨入侍時。左承旨洪國榮。假注書徐龍輔。記事官文采五朴祐源。以次進伏訖。上曰。傳香以代。房承旨斯速傳香。領相入侍。賤臣承命而出。與領議政金陽澤進伏。陽澤曰。夜間陰雨不止。聖體。若何。上曰。一樣。陽澤曰。王大妃殿氣候。何如。上曰。一樣。陽澤曰。惠慶宮氣候。何如。上曰。一樣。陽澤曰。外梓宮今當奉詣山陵。而聞畿伯所言。則雨水連下。橋梁多圮。且道路泥濘云。何以爲之乎。上曰。中良浦之路。亦何如。陽澤曰。亦盛溢云矣。上曰。然則改擇日亦何妨也。命書傳敎曰。道路泥濘。外梓宮奉詣改擇數日內事。分付禮曹。上曰。因山吉日時刻爲酉時。而當日返虞。似値暮矣。陽澤曰。然矣。私家則時刻雖早。必於翌日返虞。而初虞祭則於山上行之矣。上曰。若於當日返虞。則必多窘迫矣。陽澤曰。然矣。上曰。明日當次對。明日更爲入侍。可也。陽澤先退。命書傳敎曰。有詢問事。再明日次對。進定於明日。上曰。大司成禮曹判書牌招入侍。出榻敎命退。承史以次退出。
정조 0년
丙申六月初八日辰時。朝上食陪祭入侍時。右承旨徐有慶。假注書徐龍輔。記事官文采五朴祐源。都廳李秉模。以次陪進。上自廬次。詣殯殿中排設廳。視膳訖。行朝上食。儀註上同上還廬次。諸臣以次退出。
정조 0년
丙申六月初八日巳時。上御廬次。都承旨來待。諸臣同爲入侍時。行都承旨徐浩修。禮曹判書鄭尙淳。大司成李商岳。假注書徐龍輔。記事官文采五朴祐源。以次進伏訖。上曰。科制事姑未的定。此後之變通與否。姑未知。而但今春之科。卽先朝所設之科。則事面自別。予意則此科不可不以先朝科制設行。禮判國子長之意。何如。尙淳曰。臣意亦以爲。先朝旣設之科。似不可變通矣。商岳曰。臣意亦然矣。上曰。然則鄕試旣有出榜處。漢城試未得出榜。勢將鄕試以出之榜用之。只漢城試更爲設場矣。尙淳曰。其勢然矣。上曰。若只設漢城試。則今春之見屈於鄕試者。或有更赴漢城試之弊矣。尙淳曰。不無此慮矣。上曰。然則以今春所捧之封𦇯。錄名成冊。以此入門。則似無亂雜之弊矣。尙淳曰。若如此則果無亂雜之弊矣。上曰。然則卿與四館堂郞。今春一二所試官。同會禮曹封𦇯別單書啓。可也。命書傳敎曰。旣有筵敎。禮判與四館堂郞。增廣一二所試官。同會禮曹增廣漢城初試封𦇯拆見後。應試擧子別單書啓事。分付。兩司各一員牌招進參。上曰。因山時刻酉時爲吉云。而若酉時下玄宮之後。當日返虞。仍行初虞祭。則必値夜深。俄者下詢於領相。而若於翌日返虞。初虞祭則於陵所設行。何如。尙淳曰。此甚好矣。命書傳敎曰。初虞祭享。當依補篇。當日返虞後設行。而下玄宮時刻。酉時爲吉云。勢不可當日返虞。初虞祭享。依古例陵所設行。翌日返虞事。分付該曹及該都監。尙淳商岳先退。命書傳敎曰。明當下敎。而其中延福殿守僕一額。懿昭廟守僕一額。大殿加出各色匠一名。旣不立役於本處。名不正之甚者。爲先除減。而亦不可無料。以待下敎區處。命退。承史以次退出。
정조 0년
丙申六月初八日午時。晝茶禮陪祭入侍時。左副承旨金文淳。假注書徐龍輔。記注官金鳳顯。記事官朴祐源。都廳林得浩。以次陪進。上自廬次。詣殯殿中排設廳。視膳訖。行晝茶禮。儀註上同上還廬次。諸臣以次退出。
정조 0년
丙申六月初八日未時。上御廬次。副提調持湯劑入侍時。左承旨洪國榮。假注書徐龍輔。記注官金鳳顯。記事官朴祐源。醫官慶絢。以次進伏訖。絢進湯劑。上進御。命讀靜庵集。上曰。趙光祖卽是天稟巍傑者矣。國榮曰。光祖天稟秀出。早有志於性理之學。居家孝友。時當中廟。求治如渴。將興三代之業。光祖與金淨金湜等數三人傑。協心同力。其樹立條法。亦甚多矣。上曰。安得如光祖者。置諸廊廟乎。國榮曰。若殿下誠心求之。草野巖穴之中。安知無不如光祖者乎。命退。承史以次退出。
정조 0년
丙申六月初八日申時。上御廬次。都承旨入侍時。行都承旨徐浩修。假注書徐龍輔。記注官金鳳顯。記事官朴祐源。以次進伏訖。命讀禁府鄭允德供辭。命書判府。又命書傳敎曰。義州居中官申德龍父。鄕任軍校中。何時差帖成給乎。卽爲査問狀啓事。下諭于平安監司徐命膺。上曰。夕上食當親奠。陪祭諸臣待令。承史以次退出。
정조 0년
丙申六月初八日申時。夕上食陪祭入侍時。左副承旨金文淳。假注書徐龍輔。記注官金鳳顯。記事官朴祐源。都廳林得浩。以次陪進。上自廬次。詣殯殿中排設廳。視膳訖。行夕上食。儀註上同上還廬次。諸臣以次退出。
정조 0년
丙申六月初八日酉時。上御廬次。都監堂上入侍時。左承旨洪國榮。假注書徐龍輔。記注官金鳳顯。記事官朴祐源。兵曹佐郞南鶴聞。以次進伏訖。上曰。兵曹一軍色郞廳之所掌。何事。鶴聞曰。軍色油淸色馬色合三色矣。上曰。料布謄錄持入乎。鶴聞曰。持入而草本甚爲胡亂矣。上曰。然則改爲正書。明日次對前入之。可也。鶴聞先退。上曰。禮判封𦇯盡爲錄出與否知入。賤臣承命而出。還奏曰。姑未畢錄云矣。上曰。夜則堅封踏印。着實守直。明日更爲齊會畢役事。分付。出榻敎上曰。每於科時。封𦇯無閪失之弊乎。國榮曰。此則自有封𦇯官。豈有閪失之慮乎。命退。承史以次退出。
정조 0년
行都承旨徐浩修坐直。左承旨洪國榮藥院直。右承旨徐有慶坐。左副承旨金文淳坐。右副承旨申大升試所進去。同副承旨柳戇坐直。注書一員未差尹翊東病。假注書柳孟養藥院直徐龍輔坐直。事變假注書吳翰源仕。
정조 0년
徐有慶啓曰。大臣備局堂上。依下敎來待矣。
정조 0년
備忘記。今下弓矢。北虞候李弘采處給送。
정조 0년
柳戇啓曰。軍器提調具善復。依下敎來待矣。傳曰。入侍。
정조 0년
金文淳。以弘文館言啓曰。新除授副修撰李魯述。時在江原道原州地。經筵入番事緊。請斯速乘馹上來事。下諭。傳曰。依啓。
정조 0년
傳于徐浩修曰。當該戶曹郞廳汰去。其代口傳差出。
정조 0년
吏曹口傳政事。戶曹正郞尹光孚任靖周宋持敬。
정조 0년
全羅監司狀啓。濟州漂失馬更爲擇定進貢事狀啓。傳曰。漂失馬三十匹勿爲更封事。回諭。
정조 0년
洪國榮。以國葬都監郞廳摠護使意啓曰。本都監郞廳戶曹正郞金基厚汰去。代刑曹佐郞成德雨差下。使之察任。何如。傳曰。允。
정조 0년
徐浩修。以兵曹言啓曰。禁軍今秋等等祿試射。今當設行。而國恤卒哭前。凡係試射。竝皆停止。故不得爲之之意。敢啓。答曰。知道。
정조 0년
傳于徐浩修曰。坐直承旨與兵曹入直堂上入侍。
정조 0년
丙申六月初九日申時。上御廬次。藥房副提調持湯劑入侍時。副提調洪國榮。假注書柳孟養。記注官金鳳顯。記事官朴祐源。醫官慶絢。以次進伏訖。絢奉湯劑進前。上進御。上曰。吏判入侍。出榻敎吏曹判書徐命善進前。上曰。秋科將以庭試爲之。何如。命善曰。名以庭試設行。亦無妨矣。上曰。今日可爲傳敎乎。國榮曰。明日大臣入侍。下詢後下敎好矣。上曰。然矣。上曰。醫官變通。何以爲之乎。命善曰。堂下醫官則元數三廳各十二人。此則加減不得。至於堂上醫官則無定數。若有闕無補。則額數自然減縮矣。國榮曰。雖堂下醫官。捧講後不通者。汰去似無妨矣。上曰。醫官變通然後。藥房可成貌樣矣。命善曰。臣頃以貢市堂上入侍。伏承貢市弊瘼矯捄之敎。出而採問。則兩倉貢人等以爲。方當國役孔殷之時。空石之無價進排。實爲冤悶。在前如此之時。各軍門及戶惠廳。輒有分數助給之例。今亦依此例分定知委。俾爲一分捄弊之道云。故臣以依此例助給之意。捧甘各該衙門矣。卽聞各該衙門。尙無助給之事。又或有防報處。此等微細之事。不肯聽廟堂指揮。則如此而何能矯捄弊瘼乎。更爲分付於捧甘衙門。使之卽速助給。何如。上曰。依爲之。依前分排。卽爲題給。可也。出擧條上曰。今番初入仕幾何。命善曰。當爲十窠矣。上曰。守令闕幾何。命善曰。瓜滿窠極小矣。上曰。都政何日爲之乎。命善曰。二十日似當爲之矣。命退。諸臣以次出。
정조 0년
丙申六月初九日酉時。夕奠陪祭入侍時。行都承旨徐浩修。假注書徐龍輔。記注官金鳳顯。記事官朴祐源。都廳林得浩。以次陪進。上自廬次。詣殯殿中排設廳。視膳訖。行夕奠。儀註上同上還廬次。諸臣以次退出。
정조 0년
丙申六月初九日酉時。上御廬次。副提調入侍時。左承旨洪國榮。假注書徐龍輔。記注官金鳳顯。記事官朴祐源。醫官吳道炯。以次進伏訖。上曰。近日以來。惠慶宮患候。添以暑症。種種靡寧。不勝焦悶矣。國榮曰。不勝憂遑矣。上曰。當用何劑。道炯曰。淸暑六和湯。加吉更枳角各一錢。三貼煎用則似好矣。上曰。三貼製入。出榻敎命退。承史以次退出。
정조 0년
丙申六月初九日初更三點。上御廬次。坐直承旨騎堂同爲入侍時。兵曹參知柳焵。同副承旨柳戇。假注書柳孟養。記注官金鳳顯。記事官朴祐源。以次進伏訖。上曰。近日門禁。何如。焵對曰。着實申飭。故門禁頗嚴矣。上曰。信漢符無解弛之慮乎。焵曰。不然矣。上曰。法若縛來則難矣。參量申飭。可也。宮人騎馬。自前至差備門下馬。近日聞之。則宮人自闕外下馬。步入闕門云。此其駭俗。依前至差備門下馬事。分付。可也。上曰。今年濟州麥農。何如。對曰。僅免凶矣。上曰。試才不得爲而來乎。對曰。非其時。故不得爲之矣。上曰。風俗。何如。對曰。異於所聞。向上之誠。非蠻鄕島俗矣。上曰。全伯狀啓見之。則濟州船漂沒云。慘矣。戇曰。十人淹死云矣。命騎堂先退。上曰。騎堂爲人。極其疎明矣。文學。何如。戇曰。善文矣。上曰。今日次對。小科初試那移之議。何如。戇對曰。此乃不可行之矣。聖敎所以付之式年云者。極是便好矣。上曰。流俗之弊甚矣。戇對曰。先正李珥。流俗之弊。常以爲憂矣。上曰。趙明鼎疏中。慶科不可罷云者。已是怪論。生進落點面試之說。行不得之事也。戇對曰。進士面試之說。尤是迂論矣。上曰。然矣。戇曰。日熱此酷。五時親祭。受傷必多矣。限伏前代奠。似好矣。上曰。當留意矣。上曰。內下四書廣註。盡見之乎。對曰。姑未畢見矣。全以刪折語類。竝其本註或問。御覽時參量看過好矣。上曰。自內又有一件。其冊則承旨持去。可也。命退去。諸臣以次出。
정조 0년
行都承旨徐浩修坐。左承旨洪國榮藥院直。右承旨徐有慶坐。左副承旨金文淳坐直。右副承旨申大升試所進。同副承旨柳戇坐直。注書一員未差尹翊東病。假注書柳孟養藥院直徐龍輔仕直。事變假注書吳翰源仕。
정조 0년
傳于徐浩修曰。統制使留待。
정조 0년
洪國榮啓曰。預備兼春秋韓㵛身病猝重。勢難察任。今姑改差。其代令該曹口傳差出。何如。傳曰。允。
정조 0년
傳于洪國榮曰。宮城修築處。待快晴擧行。而無復如前。各別堅築事。分付。
정조 0년
洪國榮。以禮曹言啓曰。卽接徽寧殿參奉所報。則今日巳時量。正殿南邊朱明門內簷階一間半許長階石六塊頹圮。正殿南月廊五庫雨漏外。神門北邊月廊末端椽木一株頹落。卽速修改云。有頉處。事當卽爲修改。而今以土王用事。例不得擧行。姑待七月節後。擇日修改事。分付。何如。傳曰。允。
정조 0년
洪國榮。以禮曹言啓曰。卽接齊陵參奉所報。則今番大雨。本陵陵上曲墻。自丑方至艮方內面七尺許。今初八日申時量頹圮云。陵上曲墻。有此頹圮之患。不可無慰安之擧。慰安告由文。不卜日今十三日擧行。依前例本曹堂上郞廳進去。奉審後稟處。何如。傳曰。允。
정조 0년
柳戇。以禮曹言啓曰。卽接奉常寺所報。則神室內西北隅第一間滲漏。塗灰剶落。室外東北邊朴工椽間滲濕。西南北墻垣庫庫頹毁。卽速修改云。有頉處。事當卽爲修改。而今以土旺用事。例不得擧行。姑待立秋節後。擇日修改。爲先圍排之意。分付。何如。傳曰。允。
정조 0년
金文淳。以吏曹言啓曰。本曹褒貶坐起。定行於今月十一日。而參判權噵未肅拜。令政院待開門牌招。以爲備員開坐之地。何如。傳曰。允。
정조 0년
柳戇。以兵曹言啓曰。北所衛將牒報內。武德門西邊宮墻三間許。今日頹圮云。南所衛將牒報內。開陽門東邊宮墻六間許。今日頹圮云。東所衛將牒報內。興化門西邊宮墻二間及東墻三軍堡南邊宮墻三間許。今日頹圮云。依例令紫門監爲先把子圍排。急速修築。而北所字內則西營入直砲手二十名除出。南所字內則東營入直砲手二十名除出。東所字內則北二營入直御營軍二十名及東營入直砲手十五名除出。限修築間所屬字內。分排守直之意。敢啓。答曰。知道。
정조 0년
柳戇。以兵曹言啓曰。卽接南道參軍牒報。則禁衛營所授昭義門北邊體城七間許頹落云。依例令繕工監爲先排子圍排。分授軍門。急速修築。而把守軍兵。亦令該軍門量宜定送。限修築間各別守直之意。分付。何如。傳曰。允。
정조 0년
柳戇。以兵曹言啓曰。東所衛將牒報內。興元門北邊宮墻二間及東墻二軍堡後面宮墻六間許。今日頹落云。南所衛將牒報內。開陽門西邊宮墻三間許。今日頹落云。西所衛將牒報內。崇義門南邊宮墻一間許。今日頹落云。北所衛將牒報內。西墻四軍堡西邊宮墻四間及五軍堡北邊宮墻一間半。及武德門西邊宮墻一間許。今日頹落云。依例令紫門監爲先把子圍排。急速修築。而東所字內及北所字內。則北二營入直御營軍六十五名及西營入直砲手十名除出。南出字內及西所字內。則南營入直禁衛軍三十名除出。所屬字內。分排守直之意。敢啓。傳曰。知道。
정조 0년
柳戇。以義禁府言啓曰。前洗馬李沖定配事。承傳啓下矣。李沖慶尙道熊川縣定配。而以承傳內辭意。具罪目依例發遣府羅將。押送配所。何如。傳曰。允。
정조 0년
執義李一曾。司諫李在學。掌令柳榮鎭鄭宇淳。持平李濟萬趙德潤。獻納李儒慶。校理朴天衡沈豊之。副校理徐有防林得浩。正言姜。修撰柳義養。副修撰李獻慶所啓。請文女按律處斷。措辭見上又啓曰。請厚謙快正王法。其母依律處斷。措辭見上又啓曰。請礪山府竄配罪人洪麟漢絶島安置。措辭見上又啓曰。請付處罪人申晦亟施遠竄之典。措辭見上答三司曰。不允。
정조 0년
執義李一曾。司諫李在學。掌令柳榮鎭鄭宇淳。持平李濟萬趙德潤。獻納李儒慶。正言姜所啓。請聖國尙魯諸子亟施當律。措辭見上答兩司曰。不允。
정조 0년
持平李濟萬所啓。請黑山島充軍罪人趙德昌依律處斷。措辭見上又啓曰。請大靜縣爲奴罪人金壽賢依律處斷。措辭見上又啓曰。請鏡城府定配罪人洪述海依律處斷。措辭見上又啓曰。請東萊府定配罪人元義孫依律處斷。措辭見上又啓曰。請罪人金曄嚴刑島配。措辭見上答府曰。不允。
정조 0년
司諫李在學所啓。請充軍罪人趙德昌依律處斷。措辭見上又啓曰。請南海圍籬按置罪人具庠。更令王府嚴鞫得情。快正王法。措辭見上又啓曰。請大靜縣爲奴罪人金壽賢。更令王府拿鞫嚴問。依律處斷。措辭見上又啓曰。請義州府尹洪龍漢之事。方有行査之命。若使査一事有實。曲循其請。則顧其罪。豈但止於罷削薄勘而已哉。龍漢之平日持身。不能自飭。致使中官。敢生因緣干囑之計者。卽此一節。已是淸朝搢紳之羞。其所警責。不必待行査決末之後也明矣。請副司直洪龍漢爲先削職。答院曰。不允。
정조 0년
領議政金陽澤。左議政金尙喆。右議政鄭存謙箚曰。伏以。俄者筵中。司諫李在學。以向日庭請之遽然停撤。論斥臣等。語意頗緊。臣等誠不勝瞿然慙悚之至。臣等前後請討之賊。俱是王章之所必加者。而至於厚賊。諫疏旣出。眞贓畢露。逆節窮凶。擧國驚憤。尤不容一日假息於覆載之間。故臣等齊請先誅。槪以此也。及承聖批。旣有待翔雲拿鞫之敎。則干連發捕。元犯徑除。有非嚴獄體之道。姑且承命。煞有商量矣。今此詆斥之論。至發於言地。臣等其何可晏處三事之列。重貽四方之譏乎。玆敢短箚聯籲。伏乞聖明。俯垂鑑諒。亟遞臣等之職。仍勘臣等之罪。以爲爲人臣不誠者之戒焉。取進止。批答曰。省箚具悉。卿等之懇。筵中旣已詳諭於卿等。毫無難便之端。卿等安心勿辭。亦勿引咎焉。傳曰。遣史官傳諭。
정조 0년
丙申六月初十日卯時。上御廬次。左承旨入侍時。左承旨洪國榮。假注書徐龍輔。記注官金鳳顯。記事官朴祐源。以次進伏訖。上曰。統制使入侍。賤臣承命而出。與統制使李邦綏進伏。上曰。統制使之年。今方幾何。邦綏曰。方六十六歲矣。上曰。統營之消息聞之否。邦綏曰。聞之矣。上曰。年事何如云耶。邦綏曰。年事則大騰云矣。命國榮讀宣諭。上曰。邊閫重地。懋哉懋哉。克盡職事。邦綏先退。上曰。都廳林得浩入直乎。國榮曰。然矣。上曰。方兼館職乎。國榮曰。然矣。而聞多掣礙之端云矣。上曰。本職許遞。出榻敎命退。承史以次退出。
정조 0년
丙申六月初十日辰時。朝上食陪祭入侍時。同副承旨柳戇。假注書徐龍輔。記注官金鳳顯。記事官朴祐源。都廳林得浩。以次陪進。上自廬次。詣殯殿中排設廳。視膳訖。行朝上食。儀註上同上還廬次。諸臣以次退出。
정조 0년
丙申六月初十日午時。晝茶禮陪祭入侍時。右承旨徐有慶。假注書徐龍輔。記注官金鳳顯。記事官朴祐源。都廳林得浩。以次陪進。上自廬次。詣殯殿中排設廳。視膳訖。行晝茶禮。儀註上同上還廬次。諸臣以次退出。
정조 0년
丙申六月初十日未時。上御廬次。副提調持湯劑入侍時。左承旨洪國榮。假注書徐龍輔。記注官金鳳顯。記事官朴祐源。醫官慶絢。以次進伏訖。絢進湯劑。上進御。命書傳敎曰。史官一員待命。騎馬一疋立之。上曰。萬寧殿影禎權奉時。史官一員進詣。奉審以來。出榻敎上曰。萬寧殿則下番翰林進去。可也。國榮曰。下番翰林之父。方在江華翰林。兼爲覲親矣。上曰。然矣。上曰。都承旨與禮曹參議入侍。賤臣承命而出。與行都承旨徐浩修。禮曹參議李秉鼎進伏。國榮先退。上曰。禮議日記。神速修整。予庸嘉之。特賜虎皮一令。出閤外謝恩。命出給虎皮一令。秉鼎奉而退出。浩修曰。大政在近本院褒貶。所當趁卽擧行。而喉舌近密之地。與外各司不同。因山前開坐。事涉未安。何以爲之乎。上曰。置之。可也。出擧條命退。承史以次退出。
정조 0년
丙申六月初十日酉時。上御廬次。左承旨入侍時。左承旨洪國榮。假注書柳孟養。記注官金鳳顯。記事官朴祐源。以次進伏訖。上曰。注書到何處而來乎。臣孟養對曰。至松契橋。水漲不可渡。故還來矣。上曰。泥濘。何如。對曰。路泥。馬幾沒腹矣。上曰。然則外梓宮擇日在再明。何以爲之乎。國榮曰。移奉擇日。以第二擇日用之。似好矣。上曰。外梓宮奉詣。待後擇日擧行。出榻敎國榮曰。潦水方漲。江華奉審史官。有難越江。何以爲之乎。上曰。江華奉審史官。待日晴進詣。出榻敎命退去。諸臣以次出。
정조 0년
行都承旨徐浩修病。左承旨洪國榮藥院直。右承旨徐有慶坐直。左副承旨金文淳坐。右副承旨申大升給由。同副承旨柳戇坐直。注書一員未差尹翊東病。假注書柳孟養藥院直徐龍輔仕直。事變假注書吳翰源仕。
정조 0년
下直。大同察訪南鶴遠。
정조 0년
傳于洪國榮曰。大臣入來。便殿入侍。
정조 0년
傳于洪國榮曰。召對爲之。
정조 0년
洪國榮啓曰。右副承旨申大升。今日姑不仕進。卽爲牌招。何如。傳曰。允。
정조 0년
傳于洪國榮曰。忠淸都事尹得孚入侍。
정조 0년
傳于洪國榮曰。禮曹判書訓鍊大將。使之來待。
정조 0년
傳于洪國榮曰。科規何等重也。遲滯猶或可也。則諉之以遑忙。有此不謹。該吏令攸司科治。
정조 0년
傳于洪國榮曰。政官牌招開政。
정조 0년
徐有慶。以吏曹言啓曰。萬寧殿參奉李海柱呈狀內。身病甚重。勢難察任云。依例改差。何如。傳曰。允。
정조 0년
有政。吏批。判書徐命善進。參判權噵進。參議未差。右承旨徐有慶進。以李在簡爲吏曹參議。鄭宇淳爲副校理。李馨德爲兵曹佐郞。李琜爲工曹正郞。尹寅國爲敦寧判官。南溟學爲監察。李商一爲昭寧園守奉官。李河永爲星州牧使。李鴻祥爲召材察訪。金履復爲延安府使。
정조 0년
有政。兵批。判書李徽之病。參判金載順入直進。參議柳薰病。參知柳焵病。右承旨徐有慶進。副司直趙㻐李在簡林得浩。以上單付。
정조 0년
洪國榮。以國葬都監郞廳。以摠護使意啓曰。元陵表石陰記末行雙書十字。依稟定。令書寫官副護軍李秉模。書出以入之意。敢啓。傳曰。知道。
정조 0년
洪國榮。以魂殿都監郞廳。以摠護使意啓曰。本都監都廳林得浩。旣遞本職。令該曹卽爲口傳付軍職。何如。傳曰。允。
정조 0년
洪國榮。以禮曹言啓曰。卽接景慕宮守直內官所報。則連日大雨。本宮神三門內北邊內墻一間許。今爲頹毁。卽速修改云。有頉處當卽爲修改。而今以土旺用事。例不得擧行。姑待立秋後擇日修改。爲先圍排之意。分付。何如。傳曰。允。
정조 0년
洪國榮。以禮曹言啓曰。臣等依聖敎齊會。詳考今春增廣文科初試封䌤一所二千三百六十四人。二所二千三百四十六人矣。別單書入之意。敢啓。傳曰。知道。
정조 0년
柳戇。以禮曹言啓曰。卽接齊陵參奉所報。則大雨連霔。今初十日未時量。陵上曲墻自艮方至甲方八尺許。竝與地臺石而頹圮云。宜有慰安之擧。而昨因本陵官所報。陵上丑艮方由墻頹圮。慰安告曲。今十三日擧行事。已爲受香祝進去。則恐不可疊行。有頉處。本曹堂上亦進去。一體奉審之意竝以。分付。何如。傳曰。允。
정조 0년
柳戇。以御營廳言啓曰。本廳字內惠化門南邊駝駱山下體城七間許。因雨頹落處。急速修築。而把守軍兵多數定送。各別守直事。自兵曹草記矣。修築則卽當擧行。而本廳將校率領鄕軍二十名。今日爲始。限修築間晝夜輪回守直之意。敢啓。傳曰。允。
정조 0년
柳戇。以禁衛營言啓曰。因兵曹草記。本營字內崇義門南邊及開陽門西邊宮墻頹落處。南營入直三十名除出。兩處分排。限修築間晝夜輪回守直。而所餘不多。宮墻外巡邏。難以推移。以出番軍二十名添入。使之擧行之意。敢啓。傳曰。知道。
정조 0년
柳戇。以兵曹言啓曰。卽接東所衛將牒報。則興元門南邊宮墻二間許。今日頹落云。依例令紫門監爲先把子圍排。急速修築。而東營入直砲手十五名除出。限修築間各別守直之意。敢啓。傳曰。知道。
정조 0년
柳戇。以兵曹言啓曰。卽接西道參軍牒報。則訓鍊都監所授肅靖門西邊近處體城二間半許頹落云。依例令繕工監爲先把子圍排。分授軍門。急速修築。而把守軍兵。亦令該軍門量宜定送。限修築間各別守直之意。敢啓。傳曰。知道。
정조 0년
柳戇。以兵曹言啓曰。卽接東道參軍牒報。則御營廳所授惠化門南邊駝駱山體城七間許頹落云。依例令繕工監爲先把子圍排。分授軍門。急速修築。而把守軍兵。亦令該軍門量宜定送。限修築間各別守直之意。分付。何如。傳曰。允。
정조 0년
大司諫洪檍。執義李一曾。司諫李在學。掌令柳榮鎭鄭宇淳。持平李濟萬趙德潤。獻納李儒慶。校理朴天衡沈豊之。副校理徐有防。正言姜。修撰沈有鎭柳義養。副修撰李獻慶啓曰。文女敢以後宮。締結逆相。潛懷纂奪之心。肆行危逼之計。究厥情狀。罪關宗社。惡極天地。雖千剮萬戮。猶不足以少洩神人之憤。則豈可安置城外而止。請文女按律處斷。又啓曰。厚謙母子之罪。前後聲討。已盡窮凶之跡。凡在血氣之倫者。皆曰可殺。而至若厚謙平日作爲。莫非貫盈之惡。而撮其大者而言之。則竊弄威福也。危逼聖躬也。不滿代聽也。有一於此。難逭顯戮。況且耇輝復出之書。囚人南間之說。實是渠斷案眞贓。則其何可一刻容恩於覆載之間乎。母子相應。內外交煽。潛懷凶圖。謀危宗國。此而不誅。其可謂國有法乎。厚謙之荐棘。其母之出第。不過薄勘。輿情憤菀。久而益激。請厚謙快正王法。其母依律處斷。又啓曰。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之耳目者。已悉於前後合辭之啓。而伏見傳敎下者。麟漢之罪狀。於是乎尤著。則勘罪之命。只止於近地竄配。公議轉激。輿情愈鬱。究厥罪狀。不可薄竄而止。請礪山府竄配罪人洪麟漢絶島安置。又啓曰。付處罪人申晦。以當國首相。不思報效之道。乃反專事貪饕。市權趨勢。締結厚謙。百計敎誘。助成驕恣之氣焰。馴致滔天之罪惡者。莫非此人挑發慫慂之致也。當此厚謙討罪之日。爲其黨與者。次第鋤治。則特以位在大臣。尙今倖逭者。其可曰國有法乎。且其不盡終事之誠。幾僨莫重之事者。尤是不可容貸者。豈可付處而止。請付處罪人申晦亟施遠竄之典。答三司曰。不允。
정조 0년
大司諫洪檍。執義李一曾。司諫李在學。掌令柳榮鎭鄭宇淳。持平李濟萬趙德潤。獻納李儒慶。正言姜啓曰。亂逆何代無之。而豈有如文女聖國尙魯之窮凶極惡者哉。臣等伏見傳敎下者。益知其所不知。尤不勝心寒骨靑。繼之沬血飮泣。戮尸之典。於聖國尙魯。實爲當律。而旣有先大王禁令。則臣等雖不敢直請。至於逆種之只施爲奴。尙容覆載之間者。未免失之太寬。亂臣賊子。亦無所懲畏。輿情齊憤。久而愈激。請聖國尙魯諸子亟施當律。答兩司曰。不允。
정조 0년
掌令鄭宇淳啓曰。趙德昌以入番掖隷。擅離番次。至於踰越宮墻之境。充軍之命。雖出於好生之德意。論其罪犯。不可充軍而止。請黑山島充軍罪人趙德昌依律處斷。又啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢依律處斷。又啓曰。洪述海身爲方伯之任。犯贓之數。至於萬兩之多。道臣旣已査啓。王府亦已議讞。則其在國法。不可容貸也明矣。今此酌處之命。雖出於我聖上好生之德意。贓律不可不嚴。王法不可不伸。請鏡城府定配罪人洪述海依律處斷。又啓曰。元義孫曾於湖南藩任也。其所貪汚。已著於本道査啓。而錢至十萬。米爲二萬。其在懲墨之道。決不可容貸。今此酌處之命。雖出好生之德意。三尺至嚴。豈可定配而止。請東萊府定配罪人元義孫依律處斷。又啓曰。因山卜日。何等至重大至敬謹處。而罪人金曄。乃敢以羊刃等說。肆然及於奏御文字。殿下所以嚴斥之痛禁之者。可以見照燭奸狀。杜絶後弊之盛意。而及伏見該曹草記。則不過以詐不以實論。只是杖徒之律。失之太輕。請罪人嚴刑島配。答府曰。不允。
정조 0년
正言姜啓曰。黑山島充軍罪人趙德昌。身爲掖隷。乘夜踰墻。攔入深嚴之地者。論以罪犯。決難容貸。請充軍罪人趙德昌依律處斷。又啓曰。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倐。如鬼如蜮。而今其凶肚眞贓綻露於凶賊載興文書中。所捉書札。指意叵測。情節難掩。則今此酌處之命。雖出於好生之德意三尺至嚴。決難容貸。請南海縣圍籬安置罪人具庠。更令王府嚴鞫得情。快正王法。又啓曰。大靜縣爲奴罪人金壽賢以幺麽宦寺。結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府拿鞫嚴問。依律處斷。又啓曰。南衙北寺。其限隔絶。我朝法意。尤爲截嚴。一有所犯。在法難容。中官申德龍。請簡義州府尹洪龍漢之事。方有行査之命。若使査事有實。曲循其請。則顧其罪。豈但止於罷削薄勘而已哉。龍漢之平日持身。不能自飭。致使中官。敢生因緣干囑之計者。卽此一節。已是淸朝搢紳之羞。其所警責。不必待行査決末之後也明矣。請副司直洪龍漢爲先削職。答曰。不允。
정조 0년
柳戇。以訓鍊都監言啓曰。因兵曹草記。四軍堡西邊宮墻四間。五軍堡北邊宮墻一間半。武德門西邊宮墻一處一間許。一處三間許。因雨頹落。西營軍六十名除出守直事。允下矣。西營入直軍。只是三十名。今此把守。無以推移。砲手五十名。依例添入。使之守直。而畢築後。還罷之意。敢啓。傳曰。知道。
정조 0년
柳戇。以御營廳言啓曰。因兵曹草記。本廳字內興元門北邊宮墻二間。東墻二軍堡後面宮墻六間許。三軍堡南邊宮墻三間許。因雨頹落處。北二營入直鄕軍五十五名除出分排。限修築間晝夜輪回守直。而竝與前後守直軍除出。則所餘不多。宮墻外巡邏。難以推移。出番軍三十名添入。使之意。敢啓。傳曰。知道。
정조 0년
柳戇。以禁衛營言啓曰。因兵曹草記。本營所授昭義門北邊體城七間許頹落處。令分授軍門。急速修築而把守軍兵。亦令該軍門量宜定送。限修築間各別守直事。允下矣。將校一員。出番鄕軍二十名定送。着實把守。以待霖雨快晴。改築之意。敢啓。傳曰。知道。
정조 0년
右副承旨申大升疏曰。伏以。臣於日昨公退。歸見臣母。則素患關格之症。當此暑濕之時。挾食猝發。胸膈刺痛。間作寒熱。嘔吐兼劇。全却飮啖。氣息凜綴。歷日彌苦。臣方左右扶將。藥餌是事。情私煎迫實難離捨。而適因封𦇯考出事。暫膺召命。粗效竭蹶之忱矣。顧今母病一向沈重。有加無減。以此情勢。萬無供職之望。今於召牌之下。末由承膺。臣罪至此。益切惶隕。玆敢略構短章。仰瀆嚴廬。伏乞聖慈。特垂矜察。亟削臣職。俾便救護。仍治臣罪。以昭法紀。千萬幸甚。臣無任云。答曰。省疏具悉。爾其勿辭。救護母病。
정조 0년
持平李濟萬疏曰。伏以皇天降割。大行大王。奄棄臣民。如喪之慟。普率惟均。日月川駛。夏序垂窮。伏惟我殿下。撫時攀慕。必多所損。竊不勝下情之焦迫。仍伏念。臣識微學淺。百不肖似。當此化理淸明之日。豈敢冒膺耳目之責。而時非瀆擾。義重沐浴。章皇出肅。仍登賓筵猥隨諸臺之後。略效懲討之義。而忱誠未孚。兪音尙靳。自顧愧恧。無面可顯。噫。向來世道之至於乖亂。國勢之幾乎傾覆。伊誰致此。伊誰致此。雖以厚賊之凶肚逆贓。若無當軸秉銓者爲之先後。則渠安得以肆其凶焰。人安得以趨其勢利也。惟其天生鄙夫之李潭。手握政柄。乍退旋入。五六年之間。如一日在銓。而一通一塞。無不關由於厚賊。無內無外。莫敢違令於厚賊。以致忘廉附利之輩。寔繁其徒。長其凶圖。挑其禍心。乃至於此矣。顯討未加。陰誅先及。臥死牖下。憤切神人。而向日玉署之章。憲長之疏。可見大同之公議。而殿下以追奪有關一律。不賜允從。臣愚死罪。竊以爲不然。王安石不過病民之一小人。而龜山楊時猶請追奪。況此李潭之付麗凶賊。釀成禍機者。不啻安石之病民。則追奪之律。不用於此。而用於何等罪惡耶。以龜山之大儒。其所論斥。決不爲過中之言。而欽宗之不從。實爲有國之失刑。尙切志士之痛歎。則此豈非後世人辟之所可鑑戒者乎。若必以審恤之道。持難追奪。則次律之追削。又不可用耶。以國朝之例言之。睦來善亦施追削之典於身死之後。此豈非今日之可援耶。伏願殿下。穆然深思。亟加處分焉。厚賊黨與。次第現發於鋤治之章。而惟彼李鎭常。獨漏於其中。豈以人微官卑之故歟。鎭常本以妖邪之性。粗有喋給之資。自在韋布。出入權門。鬻勢拔身。十年以來。爲厚謙之腹心。作李潭之爪牙。出沒於搢紳之間。縱橫於利慾之場。招引結納。通情圖囑。便同傳令之軍卒。自任當世之說客。每當都政之月。鞍馬盈門。及其登第之日。軒軺闐巷。於此可知招權賣勢之一端。而若其一隊士夫之壞了身名。莫非此人之紹介慫慂。可勝痛哉。如此奸細之徒。若置而不論。則其貽害世道。不可勝言。臣謂前佐郞李鎭常特施屛裔之典。斷不可已也。方當一初之新化。崇奬廉恥。實爲急先之務。而星州牧使李敍中。召材察訪李宗祿。旣與監司有世所共知之嫌。則在渠道理。固當圖遞之不暇。而受由前伯。徑自上京。苟延時月之計。不思所以自處之道。廉防大壞。不可仍置。臣謂竝施譴罷宜矣。臣無任激切屛營之至。謹昧死以聞。答曰。省疏具悉。首陳事。已諭於重臣之批。今何仰提。李鎭常聞甚駭怪。宜施以投畀之律。擧行。可也。守令察訪事。亦爲依施。爾其勿辭察職。
정조 0년
丙申六月十一日。兼春秋張顯慶。義禁府啓目。鄭允德照律。依大明律對制上書詐不以實條。大典推斷條。杖一百收贖。告身盡行追奪。徒年定配私罪。啓。傳曰。依允。
정조 0년
義禁府啓目。薺浦萬戶金宗大。領運漕船。何等重大。而不能作綜。至有一雙臭載之境。安興鎭之不爲逢點。亦不免違越法典。刑推得情。何如。啓。傳曰。除刑推議處爲良如敎。
정조 0년
刑曹啓目。罪人尹起莘加刑。啓。傳曰。更爲推問爲良如敎。
정조 0년
刑曹罪人奴金伊加刑啓目。傳曰。更加嚴刑。期於得情爲良如敎。
정조 0년
丙申六月十一日辰時。上御與政堂。召對入侍時。參贊官柳戇。侍讀官徐有防。檢討官柳義養。假注書徐龍輔。記事官卜台鎭朴祐源。以次進伏訖。有防讀禮記。自孔子曰。至李康子之過也。義養讀自曾子問曰。至老聃云。上讀自孔子曰。至老聃云。有防曰。禮之有關於治道者大矣。上行下效。必有草偃之化。以齊桓公二主之擧觀之。實是失禮之甚者。上旣失禮。故其流之弊。至於管仲三歸反坫之事。於此可知其化民成俗之本。惟在人君導率之如何矣。義養曰。女子旣歸夫家則雖死。當葬於夫黨之山。而以其未及廟見。歸葬於女家之山。待之以未成婦。古禮以其廟見與否。定其成婦與未成婦者。其義甚嚴矣。此實古人重廟見之禮。則孝子事死如事生之誠。於此可見矣。且地無二王一句。實是天地間大義理。春秋特書春王。卽此義也。故懲討亂逆。極其嚴截。雖至繁纓之微。亦猶惜之。此莫非地無二王之義也。戇曰。上番齊桓公二主之言。下番地無二王之言。皆是人君之監誡處。惟殿下勉之于玆焉。上曰。所陳甚好。可不體念。上曰。大臣入侍。賤臣承命而出。與領議政金陽澤。左議政金尙喆。右議政鄭存謙進伏。儒臣先退。陽澤曰。潦炎轉甚。聖體。若何。上曰。一樣。陽澤曰。王大妃殿氣候。何如。上曰。一樣。陽澤曰。惠慶宮氣候。何如。上曰。一樣。陽澤曰。日昨筵中。臺臣之指斥。果是得體。故臣等怵惕退出。聯名陳箚。恭俟譴罰。及承批旨。辭意鄭重。臣等惶隕之極。莫省攸措。此時處義。不敢言私。冒沒入闕。而臣等廉防之壞損。已無可言。伏乞亟賜重勘焉。上曰。臺臣所論。不知本事而然也。何必過引。尙喆曰。臺言體重。臣等豈可終始晏然乎。存謙曰。臺臣之言。果是執法。伏願亟命斥退焉。上曰。過矣。幸勿復引焉。今日雨勢如此。外梓宮似難移奉。道路何如云耶。陽澤曰。橋梁雖無頹圮處。道路泥濘且滑。雖尋常行人。難於往來云矣。上曰。甚爲難處矣。今夏潦雨。不瑕有害於農形乎。陽澤曰。雨水如是太過。安得無害於農形乎。上曰。科事何以變通則爲好耶。先大王遺意。旣欲以庭試行之。予意斷然以庭設行。而監試一節。甚爲難處矣。陽澤曰。聖意旣如此。以庭試說行何所不可。但監試一節。甚爲難處矣。尙喆曰。庭試無妨。而監試極甚苟艱矣。上曰。監試榜目。旣經先朝御覽。則亦不可全然罷榜矣。陽澤曰。其勢自然付之於式年之外。無他道矣。命書傳敎曰。予之所以必設此科者。以先朝之慶也。目今世道乖漓。科弊尤甚。省約簡嚴。實爲急務。人或曰。監試之移付式年。增廣之改爲庭試。國體苟艱云。此則大不然矣。苟艱之說。不無流俗之意。則凡係變通科制。欲去淆漓之弊者。此亦謂之苟艱可乎。特以先朝之慶。不忍停之。而周年之內。如出四百司馬。百餘及第。其將精約乎。否乎。予意堅定。有難撓改。增廣監試會試。移付式年。若此則式年監試初試。無可論矣。增廣大科外。鄕試榜眼。旣經先朝御覽。漢城試以此擧案。更設初試試取。會試以庭試擧行。命退。諸臣以次退出。
정조 0년
丙申六月十一日午時。上御廬次。左承旨入侍時。左承旨洪國榮。假注書柳孟養。記事官卜台鎭朴祐源。以次進伏訖。上曰。忠淸都事入侍。出榻敎命讀李濟萬疏賜批。國榮曰。近日殿下講論近思錄。近思錄卽四子之階梯。殿下學問。非不高明。而治心之工。猶未留意。若涵養於沖漠之時。省察於酬接之際。一念之發。必反求之道曰。是理乎。利乎。恒存此心。未嘗一毫少忽。則此持敬之工。而爲治心之要矣。不獨以講論爲極工。而以體驗爲主。則聖學益明。而治心之工漸進矣。上曰。體驗之工。極其難矣。所陳切實。可不體念。命讀各道狀啓訖。命退去。諸臣以次退出。
정조 0년
丙申六月十一日未時。上御廬次。藥房副提調持湯劑入侍時。副提調洪國榮。假注書柳孟養。記事官卜台鎭朴祐源。醫官慶絢。以次進伏訖。絢奉湯劑進前。上進御。命書傳敎曰。前參議李在簡敍用。命忠淸都事入侍。都事尹得孚進前。上曰。忠淸右道收券。置於何處乎。得孚對曰。半則置於監營。半則置之鴻山試所矣。上曰。卽速行關本道。從收券成冊錄名。付之漢城試。可也。命退去。諸臣以次出。
정조 0년
丙申六月十一日初更四點。上御廬次。左承旨入侍時。左承旨洪國榮。假注書徐龍輔。記事官卜台鎭朴祐源。以次進伏訖。上曰。吏曹參議牌招。吏曹判書入侍。賤臣承命而出。與行吏曹判書徐命善進伏。上曰。增廣初試試官。自吏曹差出乎。命善曰。初試則自吏曹差出。會試自禮曹差出矣。命善曰。頃年大臣。以營下邑及光羅忠尙外。勿許啓請之意。陳達矣。諸道牧使中。唯星州獨漏。每當大政遷轉之時。實有拘掣不便之端。此後則星州一體啓請事。定式施行。何如。上曰。依爲之。出擧條命善曰。星州牧使今當差出。而本州物衆地大。素備稱治。他道有聲績未準朔守令。竝擬。何如。上曰。依爲之。出擧條命書傳敎曰。吏曹佐郞兪彦鎬尹弘烈付過放送。其令申飭卽爲行公。命善先退。上曰。坐直承旨與禮判訓將入侍。賤臣承命而出。與禮曹判書鄭尙淳。訓鍊大將張志恒。同副承旨柳戇進伏。國榮先退。上曰。科事旣以庭試設行。初試試官。以別試例擬望。可也。命書傳敎曰。科名旣兼對擧初試。規矩用別試。試官擬望準此。尙淳曰。各宮秋享祭例於秋分日設行。而今年秋分。旣在於延福殿上諡之前。則事當依前擧行。何以爲之乎。敢稟。上曰。依爲之。景慕宮一體擧行。可也。出擧條尙淳曰。景慕宮祭享時致膰一節。當依太廟例擧行。而大殿外各殿進上。何以爲之乎。敢稟。上曰。只王大妃殿惠慶宮擧行。可也。出擧條尙淳先退。上曰。武技中何技最好。志恒曰。武技當用弓馬之才。六兩爲上。騎芻次之。命書傳敎曰。武科庭試會試規矩。重試初試及殿試規矩。依續典十一技中臨時落點。俾令預爲知悉。命退。諸臣以次退出。
정조 0년
行都承旨徐浩修坐。左承旨洪國榮藥院直。右承旨徐有慶坐。左副承旨金文淳坐直。右副承旨申大升給由。同副承旨柳戇坐直。注書尹翊東病一員未差。假注書柳孟養藥院直徐龍輔仕直。事變假注書吳翰源仕。
정조 0년
藥房都提調臣鄭存謙。提調臣徐命善。副提調臣洪國榮啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。
정조 0년
傳于洪國榮曰。莫重藥房啓辭。承傳色持而不傳。當該承傳色。令該府處之。
정조 0년
傳于徐浩修曰。戶兵判入侍。兵判病勢如未差。則二軍色郞廳。使之入侍。
정조 0년
徐有慶啓曰。戶曹判書鄭弘淳。依下敎來待矣。傳曰。入侍。
정조 0년
吏曹口傳政事。鄭志儉爲戶曹佐郞。
정조 0년
傳于徐有慶曰。副提調持加減心腎湯入侍。
정조 0년
傳于徐有慶曰。禮曹判書入侍。
정조 0년
傳于洪國榮曰。戶曹郞廳鄭志儉。都監郞廳減下。其令專意於料祿色。
정조 0년
傳于洪國榮曰。各道頉狀。同爲入啓於開坼日。卽古例也。徑先入啓當該承旨推考。
정조 0년
傳于金文淳曰。旣問禮判。延福殿追崇。八月十二日。景慕宮上諡。同月十七日涓吉云。以此日擧行事。分付。
정조 0년
吏曹口傳政事。丁載遠爲引儀。
정조 0년
傳于徐浩修曰。營造堂上鄭民始入侍。
정조 0년
傳于洪國榮曰。坐直承旨入侍。
정조 0년
洪國榮。以內醫院官員。以都提調意啓曰。醫官鄭璉。其父允德。旣已照律定配。則不可置之於內醫之列。汰去。何如。傳曰。允。
정조 0년
洪國榮。以禮曹言啓曰。今春慶科增廣監試會試。移付式年。監試初試。無可論。增廣大科。則鄕試榜眼。旣經先朝御覽。漢城試。以此擧案。更設初試試取。會試以庭試擧行事。命下矣。庭試吉日。以何間推擇而取幾人乎。敢稟。答曰以九月望間擇日。初試及重試吉日。依此推移擇入。
정조 0년
柳戇。以訓鍊都監言啓曰。因兵曹草記。都監分授都城肅靖門西邊體城二門半許。因雨頹落。令該軍門急速修築。把守軍量宜定送。修築間守直事。允下矣。今日爲始。砲手二十名將官率領。限修築間輪回守直之意。敢啓。答曰。知道。
정조 0년
柳戇。以訓鍊都監言啓曰。因兵曹草記。興元門南邊宮墻二間許。今日頹落。東營入直砲手十五名除出。限修築間各別守直事。允下矣。本營入直軍。今無餘者。砲手二十名添入。而畢築後還罷之意。敢啓。答曰。知道。
정조 0년
柳戇。以禁府言啓曰。時囚罪人鄭允德。杖一百收贖。告身盡行追奪。徒三年定配事照律啓目。允下矣。鄭允德。慶尙道慶山縣押梁驛。徒三年定配。而以議啓內辭意。具罪目。依例發遣府書吏。押送配所。何如。傳曰。允。
정조 0년
柳戇。以禁府言啓曰。李鎭常施以投畀之律。承傳啓下矣。李鎭常慶尙道固城縣投畀。而以承傳內辭意。具罪目依例發遣府羅將。押送配所。何如。傳曰。允。
정조 0년
傳于柳戇曰。咸鏡監司狀啓。德源居作人咸德俊等囕死燒死渰死事。恤典擧行。
정조 0년
執義李一曾啓曰。請黑山島充軍罪人趙德昌依律處斷。
정조 0년
又啓曰。請大靜縣爲奴罪人金壽賢依律處斷。
정조 0년
又啓曰。請鏡城府定配罪人洪述海依律處斷。
정조 0년
又啓曰。請東萊府定配罪人元義孫依律處斷。
정조 0년
又啓曰。請罪人金曄嚴刑島配。
정조 0년
司諫李在學啓曰。請充軍罪人趙德昌依律處斷。
정조 0년
又啓曰。請南海縣圍籬安置罪人具庠。更令王府嚴鞫得情。快正王法。
정조 0년
又啓曰。請大靜縣爲奴罪人金壽賢。更令王府拿鞫嚴問。依律處斷。
정조 0년
又啓曰。南衙北寺。其限隔絶。我朝法意。尤爲截嚴。一有所犯。在法難容。中官申德龍請簡義州府尹洪龍漢之事。方有行査之命。若使査事有實。曲循其請。則顧其罪豈但止於罷削薄勘而已哉。龍漢之平日持身。不能自飭。致使中官。敢生因緣干囑之計者。卽此一節。已是淸朝搢紳之羞。其所警責。不必待行査結末之後也明矣。請副司直洪龍漢爲先削職。
정조 0년
大司諫洪檍。執義李一曾。司諫李在學。掌令柳榮鎭。持平李濟萬趙德潤。獻納李儒慶。校理朴天衡沈豊之。副校理徐有防。正言姜。修撰沈有鎭柳義養。副修撰李獻慶啓曰。請文女按律處斷。
정조 0년
又啓曰。請礪山府竄配罪人洪麟漢絶島安置。
정조 0년
又啓曰。請付處罪人申晦亟施遠竄之典。
정조 0년
大司諫洪檍。執義李一曾。司諫李在學。掌令柳榮鎭。持平李濟萬趙德潤。獻納李儒慶。正言姜啓曰。請聖國尙魯諸子亟施當律。
정조 0년
丙申六月十二日。兼春秋張顯慶。刑曹啓目。罪人李長煥加刑。啓。傳曰。故判書黃仁儉判曹之時。每當聽理。極其平允是乎矣。至於死囚之同推。不以日次之例刑。爲循例擧行是如乎。至蒙先朝之褒賞。蓋重人命之聖意是置。今此李長煥。獄案明白。詞證具備。更加嚴訊。期於遲晩取服爲良如敎。
정조 0년
丙申六月十二日卯時。上御廬次。藥房入診入侍時。都提調鄭存謙。提調徐命善。副提調洪國榮。假注書柳孟養。記事官卜台鎭朴祐源。醫官慶絢吳道炯徐命緯。以次進伏訖。存謙曰。日間聖體。若何。上曰。一樣矣。存謙曰。寢睡水剌之節。若何。上曰。如前矣。存謙曰。王大妃殿氣候。若何。上曰。平安矣。存謙曰。惠慶宮問安。若何。上曰。非但暑症之彌留。膈間痰候。終未快解。伏悶伏悶。存謙曰。令諸醫更議湯劑乎。上曰。唯。道炯曰。膈痰暑濕。一向交凝。六和湯。加半夏杏仁三貼。更爲進服。似好矣。上曰。惠慶宮進服淸暑六和湯本方中。加杏仁半夏各五分。三貼製入。存謙曰。大殿湯劑。更爲議定乎。上曰。唯。道炯曰。近日則暑氣快解。以心腎湯更爲進御似好。朱砂姑去。以沈香調服則可能行氣矣。上曰。進御淸暑六和湯停止。加減心賢湯本方中。去朱砂。入沈香三分。自今日煎入。出榻敎上曰。心腎湯若少間。則熱作煩甚。怪矣。存謙曰。以此觀之。則陽氣之盛可知矣。存謙曰。王大妃殿進御湯劑。下詢諸醫。議定。何如。上曰。依爲之。道炯曰。近伏聞醫女所傳之言。則暑候猶未快解云。蔘香散加香薷白扁豆進御。似好矣。上曰。王大妃殿進御蔘香散本方中。加香薷白扁豆各一錢。自今日五貼式日次製入。出榻敎上曰。近來御醫。無論術業之精不精。以充數爲主。良可寒心。以御醫爲名者。盡爲招入。三提調合坐。從自願捧講。可也。命書傳敎曰。堂上堂下御醫皆令待令。出傳敎上曰。御醫金季良許𥖝除案。出榻敎命退去。諸臣以次出。
정조 0년
丙申六月十二日辰時。上御廬次。都承旨入侍時。行都承旨徐浩修。假注書徐龍輔。記事官卜台鎭朴祐源。以次進伏訖。上曰。各道褒貶及各司褒貶。盡爲入來乎。浩修曰。各道則盡爲入來。而京各司則多未入來矣。命書傳敎曰。不爲則已。旣行貶坐。則今見書入。京中各司。七衙門外。無一磨勘。豈以開拆之期。姑餘數日。未及爲之而然乎。黜陟之嚴明。雖難猝然期責。而竝與坐起而不行。殊無向來大臣筵飭之意。大臣衙門外。諸各司郞廳。發牌嚴飭。上曰。戶判兵判入侍。賤臣承命而出。與行戶曹判書鄭弘淳。兵曹判書李徽之進伏。上曰。今則卿之病勢。何如。徽之曰。少有差道矣。上曰。兵曹雇立木。或有一疋價三兩者。或有一疋價一兩者。云何也。徽之曰。臣未及詳知。更爲知入乎。上曰。知入。可也。徽之承命而出。還奏曰。雇立木本價爲二兩。而計其雇立日數分給。故或有一兩者。或有二兩者云矣。上曰。今日召卿。特欲問此耳。徽之先退。上曰。料錄磨鍊太胡亂。故還爲出給矣。戶判見之否。弘淳曰。姑未得見矣。上曰。戶判看審後。改書以入。可也。弘淳曰。凡進上所盛櫃函等屬。旣是一時所用。則不必漆以倭朱紅。此後以唐朱紅爲之。何如。上曰。依爲之。出擧條命退。諸臣以次退出。
정조 0년
丙申六月十二日午時。晝茶禮陪祭入侍時。右承旨徐有慶。假注書徐龍輔。記事官卜台鎭朴祐源。都廳李秉模。以次陪進。上自廬次。詣殯殿中排設廳。視膳訖。行晝茶禮。儀註上同上還廬次。諸臣以次退出。
정조 0년
丙申六月十二日午時。上御廬次。都承旨禮判同爲入侍時。禮曹判書鄭尙淳。行都承旨徐浩修。假注書徐龍輔。記事官卜台鎭朴祐源。以次進伏訖。上曰。醫官之不通者多乎。浩修曰。四人矣。上曰。竝入侍。賤臣承命而出。與醫官方孝民李世玉金致儉崔尙圭進伏。命讀所讀之書。皆不通。上曰。汝等不能通醫書。如是而何以爲醫科乎。孝民等曰。臣等所登醫科之書。卽銅人經。醫學入門等書。故其他醫書則不得知之矣。上曰。然則都提調提調持銅人經及醫學入門入侍。都提調如出去。只提調入侍。賤臣承命而出。與藥房提調徐命善進伏。以都提調已爲出去之意仰奏。上曰。醫官輩不能通醫書矣。命善曰。臣等俄者受講。而誠極寒心。而至於崔尙圭。則以其不通所對之言。極爲不恭矣。上問尙圭曰。汝之術業如是。而何以入醫院。尙圭曰。臣與申晦鄭厚謙相親。故得入醫院矣。上曰。所對之言。極爲放恣矣。命書傳敎曰。醫官崔尙圭。不但本院應講時。肆發爭抗之言。事極無嚴。況前席下詢。其所奏對。尤極放恣。朝廷有紀綱。此等賤類。不畏國法。若此之甚乎。爲先汰去。拿問定罪。命醫官先退。上曰。禮判。科擧。擇日爲之乎。尙淳曰。俄者擇日單子。已爲入啓矣。命浩修讀禮曹擇日單子。上曰。今此單子。只有會試擇日。而無初試擇日。何也。尙淳曰。臣有不審之失。惶恐待罪矣。浩修曰。禮判難免不察之失。推考警責。何如。上曰。無例之事。做錯無傷。勿推。命書傳敎曰。八月十二日。進詣孝章廟。改題主後親祭。詣延福殿親祭。仍參望祭。十五日璿源殿自內親祭。十六日詣景慕宮親祭。旣無改題主一節。祭時依近例擧行。十七日奉景慕宮神輦。詣彰義宮親祭。還宮後頒敎。以此儀曹知悉。命退。諸臣以次退出。
정조 0년
丙申六月十二日未時。上御廬次。藥房副提調持湯劑入侍時。副提調洪國榮。假注書柳孟養。記事官卜台鎭朴祐源。醫官慶絢。以次進伏訖。上曰。醫官應講。其成樣乎。國榮曰。諸醫久未講習。猝然應講。不善懸吐。不識文義。全不成樣矣。上曰。不通人當除案乎。國榮曰。今番則便同令前。除案甚矜惻矣。上曰。然矣。命書傳敎曰。屬之令前。不害爲寬恕。今日應講。再次不通醫官。竝越俸三等。絢奉湯劑進前。上進御。上命讀各道狀啓。讀訖。命退出。諸臣以次退出。
정조 0년
丙申六月十二日申時。上御廬次。營造堂上入侍時。營造堂上鄭民始。左承旨洪國榮。假注書徐龍輔。記事官卜台鎭朴祐源。以次進伏訖。上曰。石役幾許爲之。民始曰。牛車不足。不得運石。故石役尙遠矣。民始曰。丹靑中二靑三靑。旣已折定。行閣則以造靑用之。似好矣。上曰。造靑亦何妨也。民始先退。上曰。今日醫官崔尙圭之所對。誠極駭痛矣。國榮曰。臣聞提調之言。而極爲放恣矣。上曰。非但醫官。雖文臣講。不可廢也。國榮曰。然矣。文臣之講。尤不可廢者也。古者設法之初。設出月課。殿講製述朔書等制。使新進名官。皆有以着力勤業。不至於放蕩抛棄之境。當初法意。豈不美哉。自夫代理以後。舊典申明。近聞堂下名官。多有閉戶讀書之人云矣。惟願殿下。終始永遵此制焉。上曰。殿講等制。當着實設行矣。命退。承史以次退出。
정조 0년
丙申六月十二日初更五點。上御廬次。坐直承旨入侍時。同副承旨柳戇。假注書柳孟養。記事官卜台鎭朴祐源。以次進伏訖。上命讀全羅道濟州人馬漂沒狀啓訖。上曰。人之渰死幾何。馬之渰沒者幾何。戇對曰。人則只十人。馬是一百疋。命書傳敎曰。濟州貢馬領來民人渰死十名。卽令該牧。恤典擧行。漂失船隻所載人物。亦令星火搜訪之意。備局發關。嚴飭該道監兵使處。上曰。輪轝補土鄕軍。依丁丑年例。米升題給。聞奉命之臣所奏。山陵役軍。近不施賞。無以激勸云。該都監堂上知悉。米布間參酌題給。以爲奬勸之地事。分付。出傳敎上曰。濟州民人赴役山陵者。昔在先朝。特示優恤。若保之德音。卽予嘗所仰聞者。近聞濟州民人。亦有赴役者云。依丁丑年例。糧饌從優題給。因令明日奉命之臣勞問。亦依庚子年例。闕庭饋以酒果。畢役後卽令待令事。同爲宣諭。出傳敎上曰。注書持此傳敎。明朝出去。山陵勞問以來。命書傳敎曰。觀此全羅監司狀啓。濟州貢人馬。因山時赴役民人渰死。若是夥然。聞甚慘然。況赴役山陵乎。其他漂失民人生沒與否。更加星火。知委沿海列邑。卽爲探問狀啓事。令備局罔夜分付該道監司。其中渰死人屍體申飭拯出事。同爲分付。恤典亦令該牧加厚題給。以示朝家矜憫之意。上曰。公事誤傳誤下。中官如此。掖隷如此。院吏又如此。事極可悶。其所申飭當自內。今日公事誤下中官推考。出傳敎上曰。今見狀啓。其所條陳。極爲詳密。別無稟處者。皆令依狀聞施行事。回諭于黃海監司李性源。出傳敎以黃海監司狀啓。平山金成彬等渰死事。上曰。恤典擧行。上曰。挾侍中官鼾息之聲。極爲駭然。越俸二等。出傳敎命退去。諸臣以次退出。
정조 0년
行都承旨徐浩修坐。左承旨洪國榮藥院直。右承旨徐有慶坐直。左副承旨金文淳坐。右副承旨申大升給由。同副承旨柳戇坐直。注書一員未差尹翊東病。假注書柳孟養藥院直徐龍輔仕直。事變假注書吳翰源仕。
정조 0년
徐浩修啓曰。監兵使遞來後。密符親納。例也。而忠淸前監司閔百奮。以褊禆替納。事甚未安。依定式推考警責。何如。傳曰。允。
정조 0년
洪國榮。以國葬都監郞廳摠護使意啓曰。本都監郞廳鄭志儉減下代。濟用監判官金載均差下。使之察任。何如。傳曰。允。
정조 0년
徐浩修。以禁衛營言啓曰。今日本營褒貶時。闕內入直哨官。依前定奪。使之替代來參之意。敢啓。答曰。知道。
정조 0년
徐有慶。以宣惠廳言啓曰。大行大王發靷後下玄黃前。朝夕祭奠封進生物。分定各道事。前已別單啓下矣。因山擇日。今旣改定。依例改分定。別單書入之意。敢啓。答曰。知道。
정조 0년
洪國榮。以禮曹言啓曰。今春增廣監試初試。旣命移付於式年監試會試。式年文武科鄕漢城試初試。則與對擧庭試及重試相値。退行於明春事。分付。何如。傳曰。允。
정조 0년
洪國榮。以禮曹言啓曰。對擧庭試吉日何間推擇事草記。以九月望間推擇事。命下矣。令日官擇擇。則文科對擧庭試初試。今九月初二日。文武科殿試。同月十五日。文武官重試。同月十八日。文武官重試及對擧庭試文武科放榜。同月二十六日辰時爲吉云。以此日時擧行。何如。傳曰。允。
정조 0년
柳戇。以兵曹言啓曰。今丙申年文武科重試來九月十八日設行事。自禮曹推擇啓下矣。武科則例有初試。令日官推擇。則來九月初九日爲吉云。以此日設行。何如。傳曰。允。
정조 0년
傳于柳戇曰。坐直承旨入侍。
정조 0년
本院啓曰。卽聞罪人厚謙荐棘。都事隨行羅將。潛受罪人私書。復命之前。急傳其家云。究厥所爲。萬萬驚心。厚謙凶逆之罪。何等至重至大。而致有此前古所無放恣無嚴之擧。此不嚴査嚴治。凶逆何所懲畏。後弊何以嚴防乎。此雖曰羅將之所爲。而都事之不能檢飭之罪。尤不可尋常處之。伏乞亟降嚴覈之命。以杜凶逆交通之患。千萬幸甚。惶恐敢啓。以承傳色口傳下敎曰。當該都事拿問定罪。
정조 0년
備忘記。傳于柳戇曰。設置戰船。以備不虞。則近日忠淸水營防船破碎之狀。陸續報來。陰雨之意果安在哉。該水使每以不能制船。移咎船人。了無引罪之事。水軍之不習水。亦非水使之罪乎。殊可駭也。脫有緩急。其將以此等船隻禦賊乎。其在詰戎之政。不可無飭。忠淸水使金麟瑞。爲先緘辭。從重推考。
정조 0년
金文淳啓曰。明日次對。兩司長官當爲進參。大司憲李聖圭。大司諫洪檍。待開門牌招。以爲入侍之地。何如。傳曰。允。
정조 0년
大司諫洪檍。執義李一曾。司諫李在學。掌令柳榮鎭。持平李濟萬趙德潤。校理沈豊之朴天衡。副校理徐有防鄭宇淳。正言姜。修撰沈有鎭柳義養。副修撰李獻慶所啓。請文女按律處斷。措辭見上又啓曰。請厚謙快正王法。其母依律處斷。措辭見上又啓曰。請礪山府竄配罪人洪麟漢絶島按置。措辭見上又啓曰。請付處罪人申晦亟施遠竄之典。措辭見上答三司曰。不允。
정조 0년
大司諫洪檍。執義李一曾。司諫李在學。掌令柳鎭。持平李濟萬趙德潤。正言姜所啓。請聖國尙魯諸子亟施當律。措辭見上答兩司曰。不允。
정조 0년
正言姜所啓。請充軍罪人趙德昌依律處斷。措辭見上又啓曰。請圍籬按置罪人具庠。更令王府嚴鞫得情。快正王法。措辭見上又啓曰。請大靜縣爲奴罪人金壽賢。更令王府拿鞫嚴問。依律處斷。措辭見上又啓曰。請副司直洪龍漢爲先削職。措辭見上答院曰。不允。
정조 0년
持平趙德潤所啓。請黑山島充軍罪人趙德昌依律處斷。措辭見上又啓曰。請大靜縣爲奴罪人金壽賢依律處斷。措辭見上又啓曰。請鏡城府定配罪人洪述海依律處斷。措辭見上又啓曰。請東萊府定配罪人元義孫依律處斷。措辭見上又啓曰。請罪人金曄嚴刑島配。措辭見上答府曰。不允。